

VLADA REPUBLIKE HRVATSKE

 Zagreb, 15. lipnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

|  |  |
| --- | --- |
| **Predmet:** | Prijedlog odluke o usvajanju Izmjene Programa "Mikro i mali zajmovi za ruralni razvoj"  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18) i članka 9. stavka 1. Zakona o poticanju razvoja malog gospodarstva (Narodne novine, br. 29/02, 63/07, 53/12, 56/13 i 121/16), Vlada Republike Hrvatske je na sjednici održanoj \_\_\_\_\_\_\_\_\_ 2022. donijela

**O D L U K U**

**o usvajanju Izmjene Programa "Mikro i mali zajmovi za ruralni razvoj"**

**I.**

Usvaja se Izmjena Programa "Mikro i mali zajmovi za ruralni razvoj" (Narodne novine, br. 57/18, 41/20, 133/20 i 97/21).

Izmjena Programa iz stavka 1. ove točke sastavni su dio ove Odluke.

**II.**

Zahtjevi prema Programu iz točke I. ove Odluke zaprimljeni do dana stupanja na snagu ove Odluke, obradit će se po uvjetima iz Programa koji su bili na snazi na dan njihova zaprimanja.

**III.**

Ova Odluka stupa na snagu danom donošenja, a objavit će se u Narodnim novinama.

KLASA:

URBROJ:

Zagreb,

PREDSJEDNIK

**mr. sc. Andrej Plenković**

**IZMJENA PROGRAMA "MIKRO I MALI ZAJMOVI ZA RURALNI RAZVOJ"**

U Programu "Mikro i mali zajmovi za ruralni razvoj" (Narodne novine, br. 57/18, 41/20, 133/20 i 97/21), točka 2. "UVJETI DEFINIRANI PROGRAMOM" mijenja se i glasi:

|  |  |  |  |
| --- | --- | --- | --- |
| Značajka/Proizvod (financijski instrument) | Mali zajam za ruralni razvoj | Mikro zajam za ruralni razvoj | Mikro zajam za obrtna sredstva za ruralni razvoj |
| Ciljana skupina | Mikro, mali i srednji subjekti malog gospodarstva, a prema uvjetima propisanim mjerama PRR-a prihvatljivim za financiranje iz ovog instrumenta | Mikro i mali subjekti malog gospodarstva, a prema uvjetima propisanim mjerama PRR-a prihvatljivim za financiranje iz ovog instrumenta | Mikro i mali subjekti malog gospodarstva, a prema uvjetima propisanim mjerama PRR-a prihvatljivim za financiranje iz ovog instrumenta |
| Iznos zajma | Od 25.000,01 eura do 100.000 eura u kunskoj protuvrijednosti po srednjem tečaju HNB-a na dan podnošenja zahtjeva | Od 1.000 eura do 25.000 eura u kunskoj protuvrijednosti po srednjem tečaju HNB-a na dan podnošenja zahtjeva | Od 1.000 eura do 25.000 eura u kunskoj protuvrijednosti po srednjem tečaju HNB-a na dan podnošenja zahtjeva |
| Namjena zajma | osnovna sredstvaobrtna sredstva do max 30% iznosa zajma | osnovna sredstvaobrtna sredstva do max 30% iznosa zajma | obrtna sredstva  |
| Minimalni rok otplate | 12 mjeseci | 12 mjeseci | 12 mjeseci |
| Maksimalni rok otplate | do 10 godina uključujući poček, a do 12 godina uključujući poček za ulaganje u nove višegodišnje nasade i za ulaganja u turizam u ruralnim područjima u jedinicama lokalne i područne (regionalne) samouprave iz I. – IV. skupine prema indeksu razvijenosti. Minimalno 50% investicije mora se izravno odnositi na ulaganje u podizanje višegodišnjih nasada ili u sektor turizma u ruralnim područjima) | do 5 godina uključujući poček, a do 7 godina uključujući poček za ulaganja u turizam u ruralnim područjima u jedinicama lokalne i područne (regionalne) samouprave iz I. – IV. skupine prema indeksu razvijenosti. Minimalno 50% investicije mora se izravno odnositi na ulaganje u sektor turizma u ruralnim područjima) | 3 godine |
| Kamatna stopa | 0,1% i 0,25%, ovisno o razvijenosti JLS ulaganja | 0,1% i 0,25%, ovisno o razvijenosti JLS ulaganja | 0,5%  |
| Naknada za obradu zahtjeva | 0% | 0% | 0% |
| Poček | do 12 mjeseci ukoliko je otplata minimalno 2 godine, a do 60 mjeseci za ulaganja u nove višegodišnje nasade | do 12 mjeseci ukoliko je otplata minimalno 2 godine | do 12 mjeseci ukoliko je otplata minimalno 2 godine |
| Instrumenti osiguranja | Zadužnice, ostali instrumenti osiguranja prema procjeni rizika | Zadužnice, ostali instrumenti osiguranja prema procjeni rizika | Zadužnice, ostali instrumenti osiguranja prema procjeni rizika |

**OBRAZLOŽENJE**

Osluškujući potrebe potencijalnih korisnika/krajnjih primatelja, Ministarstvo poljoprivrede je, u suradnji s HAMAG-BICRO-om i Agencijom za plaćanja u poljoprivredi, ribarstvu i ruralnom razvoju, izmijenilo Sporazum o financiranju na način da se rok otplate zajma za Mikro investicijske zajmove produljio s dosadašnjih 5 godina na novi rok do 7 godina te za Male investicijske zajmove s dosadašnjih 10 godina na novi rok do 12 godina uz poček u otplati do 5 godina kod Malih investicijskih zajmova.

Dulji rokovi otplate odnose se na ulaganja u podizanje višegodišnjih nasada te ulaganja u ruralni turizam u jedinicama lokalne samouprave iz I.-IV. skupine prema indeksu razvijenosti.

Poček do 5 godina kod Malih investicijskih zajmova odnosi na ulaganja u podizanje višegodišnjih nasada kako bi se početak otplate zajma uskladio s početkom ostvarivanja prihoda od trajnog nasada.

Ovom izmjenom nastoji se povećati ulaganja u ruralni turizam u slabije razvijenim jedinicama lokalne i regionalne samouprave te povećati ulaganje u sektor „Voćarstvo i maslinarstvo“. Temeljem podataka o provedbi FI, 2% od ukupno isplaćenih sredstava odnosi se na sektor voćarstva i maslinarstva.

Korisniku/krajnjem primatelju zajam se odobrava pod povoljnijim uvjetima od tržišnih te se Korisniku zajma isplatom sredstava zajma dodjeljuje potpora male i/ili javna potpora vrijednosti o čemu HAMAG-BICRO Korisniku zajma šalje posebnu obavijest.

Iznos potpore male vrijednosti izračunava se na temelju Uredbe Komisije EU, broj 1407/2013, od 18. prosinca 2013. godine, o primjeni članaka 107. i 108. Ugovora o funkcioniranju Europske unije na de minimis potpore.

Iznos javne potpore izračunava se na temelju Priloga 2 Uredbe (EU) br. 1305/2013 Europskog parlamenta i Vijeća od 17.prosinca 2013. o potpori ruralnom razvoju iz Europskog poljoprivrednog fonda za ruralni razvoj i stavljanju izvan snage Uredbe Vijeća br. 1698/2005.

Temeljem članka 9. stavka 1. Zakona o poticanju razvoja malog gospodarstva (Narodne novine, br. 29/02, 63/07, 53/12, 56/13 i 121/16) Vlada Republike Hrvatske, na prijedlog Ministarstva gospodarstva i održivog razvoja, utvrđuje kriterije i uvjete za davanje jamstava za kredite.

Slijedom navedenog, predlaže se donošenje Odluke o usvajanju Izmjena Program "Mikro i mali zajmovi za ruralni razvoj" Hrvatske agencije za malo gospodarstvo, inovacije i investicije.